Suid-Korea reageer op Noord-Korea-ontploffing | Online Radio
Die Noord-Koreaanse diktator, Kim Jong-un, tydens 'n militêre optog in Pyongyang, Noord-Korea (15 April 2017). Foto: AP Photo/Wong Maye-E, File
Suid-Korea het Maandag 'n gesimuleerde aanval op Noord-Korea se kerntoetsplek uitgevoer in reaksie op Pyongyang se ontploffing van 'n beweerde waterstofbom Sondag.
Die Suid-Koreaanse weermag het Maandag gesê hy het aanduidings waargeneem dat Noord-Korea vir nuwe missiellanserings voorberei. Die Yonhap-nuusagentskap berig die weermag het gesê die lansering van 'n interkontinentale ballistiese missiel kan nie uitgesluit word nie.
Dit kom nadat Noord-Korea vroeër daarop aanspraak gemaak het dat hy 'n waterstofbom ontwikkel het wat op 'n interkontinentale ballistiese missiel geplaas kan word.
Na aanleiding van hierdie uitsprake het 'n baie sterk aardbewing van M6,3 wat die Sondag in Noord-Korea voorgekom het dadelik wêreldwye reaksie ontlok. Die amptelike Noord-Koreaanse nuusdiens het selfs 'n foto uitgereik waar die plofkop deur die Noord-Koreaanse diktator, Kim Jong-un, besigtig word.
Kenners meen egter die sterkte van die aardskudding wat veroorsaak is, dui nie op 'n waterstofbom nie, maar eerder 'n kernbom wat deur elemente van 'n waterstofbom "gerugsteun" word. Noord-Korea het voorheen aanspraak gemaak op 'n waterstofbomontploffing, maar dit is deur kenners verwerp.
'n Man kyk na 'n televisienuusberig by die Seoul-treinstasie oor 'n moontlike kerntoets wat deur Noord-Korea uitgevoer is (3 September 2017). Foto: AP Photo/Ahn Young-joon
Anders as die ander aardbewings wêreldwyd het die USGS nie hierdie aardbewing met 'n kol op die kaart aangedui nie, maar 'n hoekige simbool. Die aardbewing is aanvanklik as vlakker aangedui, maar later tot 'n diepte van tien kilometer verander.
Japan het reeds na berig word 'n vliegtuig gestuur om die atmosfeer vir moontlike radio-aktiewe materiaal te toets.
Noord-Korea word ingevolge internasionale sanksies verbied om kerntoetse uit te voer, maar steur hom nie daaraan nie.
Die voorval het gekom kort ná Noord-Korea 'n missiel oor Japan gelanseer het, en wat in die see aan die anderkant van Japan neergestort het. Japan, wat voorheen gedreig het om alles wat Noord-Korea bo-oor hom lanseer neer te skiet, was egter nie gereed nie, hoewel die landsburgers per selfoon waarskuwingsboodskappe ontvang het. Japan het na die voorval oefeninge gehou om slaggereed te wees om voortaan missiele oor sy grondgebied neer te skiet.